32004D0247
L 078/50
JURNALUL OFÍCIAL AL UNIUNII EUROPENE
DECIZIA COMISIEI
din 10 martie 2004
privind neincluderea simazinului în anexa I la Directiva 91/414/CEE a Consiliului și retragerea autorizațiilor acordate pentru produsele fitosanitare care conțin această substanță activă
[notificată cu numărul C(2004) 727]
(Text cu relevanță pentru SEE)
(2004/247/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 91/414/CEE a Consiliului din 15 iulie 1991 privind introducerea pe piață a produselor fitosanitare (1), astfel cum a fost modificată ultima dată prin Directiva 2003/119/CE a Comisiei (2) și, în special, articolul 8 alineatul (2) al treilea și al patrulea paragraf,
având în vedere Regulamentul (CEE) nr. 3600/92 al Comisiei din 11 decembrie 1992 de stabilire a normelor de punere în aplicare a primei etape a programului de lucru prevăzut la articolul 8 alineatul (2) din Directiva 91/414/CEE a Consiliului privind introducerea pe piață a produselor fitosanitare (3), astfel cum a fost modificată ultima dată prin Regulamentul (CE) nr. 2266/2000 (4) și, în special, articolul 7 alineatul (3a) litera (b),
întrucât:
(1)
În conformitate cu articolul 8 alineatul (2) din Directiva 91/414/CEE, Comisia inițiază un program de lucru privind analiza substanțelor active utilizate la fabricarea produselor fitosanitare introduse deja pe piață la 25 iulie 1993. Regulamentul (CEE) nr. 3600/92 stabilește normele de punere în aplicare a programului menționat.
(2)
Regulamentul (CE) nr. 933/94 al Comisiei din 27 aprilie 1994 de stabilire a listei de substanțe active din produsele fitosanitare și de desemnare a statelor membre raportoare pentru aplicarea Regulamentului (CEE) nr. 3600/92 (5), astfel cum a fost modificat ultima dată prin Regulamentul (CE) nr. 2230/95 (6), a stabilit lista substanțelor active care urmează să fie evaluate în cadrul Regulamentului (CEE) nr. 3600/92, a desemnat statul membru raportor pentru evaluarea fiecărei substanțe și a identificat producătorii fiecărei substanțe active care au depus o notificare în termenele acordate.
(3)
Simazinul este una dintre cele 89 de substanțe active desemnate în Regulamentul (CE) nr. 933/94.
(4)
În conformitate cu articolul 7 alineatul (1) litera (c) din Regulamentul (CEE) nr. 3600/92, Regatul Unit, în calitate de stat membru raportor desemnat, a prezentat Comisiei, la 20 decembrie 1996, raportul de evaluare a informațiilor furnizate de autorii notificărilor, în conformitate cu articolul 6 alineatul (1) din regulamentul menționat.
(5)
După primirea raportului statului membru raportor, Comisia a inițiat consultări cu experții statelor membre, precum și cu autorul principalei notificări, Syngenta, astfel cum este prevăzut la articolul 7 alineatul (3) din Regulamentul (CEE) nr. 3600/92.
(6)
Comisia a organizat, la 6 iunie 2003, o reuniune tripartită cu autorul principalei notificări și cu statul membru raportor pentru substanța activă în cauză.
(7)
Raportul de evaluare elaborat de Regatul Unit a fost examinat de statele membre și de Comisie în cadrul Comitetului permanent pentru lanțul alimentar și sănătatea animală. Examinarea s-a încheiat la 3 octombrie 2003, iar concluziile au fost consemnate în raportul de examinare a simazinului întocmit de către Comisie.
(8)
Dosarul și raportul de examinare au fost, de asemenea, supuse atenției Comitetului științific pentru plante. S-a cerut Comitetului să își prezinte observațiile cu privire la aspectele legate de riscurile de contaminare a apelor subterane cu simazin. În avizul emis (7), CSP respinge calculele prezentate privind concentrațiile din mediu existente în apele subterane. De asemenea, în avizul Comitetului, datele disponibile cu privire la supraveghere nu garantează că, în apele subterane, concentrațiile de simazin sau de produși de descompunere ale acestuia nu vor depăși 0,1 μg/l.
(9)
Evaluările realizate pe baza informațiilor transmise până în prezent nu sunt suficiente pentru a determina dacă, în condițiile de utilizare prevăzute, produsele fitosanitare care conțin simazin îndeplinesc sau nu, în general, cerințele stabilite la articolul 5 alineatul (1) literele (a) și (b) din Directiva 91/414/CEE. În special, datele privind urmărirea simazinului sunt insuficiente pentru a demonstra că, pe zone mari, concentrațiile substanței active și ale produșilor de descompunere ai acesteia prezenți în apele subterane nu vor depăși 0,1 μg/l. În plus, nimic nu garantează că utilizarea continuă în alte zone va permite o ameliorare satisfăcătoare a calității apelor subterane acolo unde concentrațiile au depășit 0,1 μg/l. Aceste niveluri de substanță activă depășesc limitele fixate în anexa VI la Directiva 91/414/CEE și vor avea un efect inacceptabil asupra apelor subterane.
(10)
Prin urmare, simazinul nu trebuie inclus în anexa I la Directiva 91/414/CEE.
(11)
Ar trebui adoptate măsuri care să garanteze că autorizațiile în vigoare pentru produsele fitosanitare care conțin simazin sunt retrase în termenul stabilit și nu pot fi reînnoite și că, pentru aceste produse, nu mai poate fi acordată o autorizație nouă.
(12)
În lumina informațiilor furnizate Comisiei, ținând seama de absența soluțiilor alternative eficiente pentru utilizările determinate limitate din anumite state membre, este necesară continuarea utilizării acestei substanțe active, până la elaborarea soluțiilor alternative. Având în vedere circumstanțele prezente, este justificat să se prevadă, cu respectarea strictă a condițiilor de reducere a riscului, o perioadă mai lungă pentru retragerea autorizațiilor existente privind utilizările limitate considerate esențiale, pentru care nu par să existe, în prezent, soluții alternative eficiente în materie de combatere a organismelor dăunătoare.
(13)
Perioada de grație pentru eliminarea, antrepozitarea, comercializarea și utilizarea stocurilor de produse fitosanitare existente, care conțin simazn, autorizate de statele membre, nu poate depăși 12 luni pentru a limita utilizarea acestor stocuri la o singură perioadă de vegetație suplimentară.
(14)
Prezenta decizie nu aduce atingere nici unei acțiuni pe care o poate întreprinde ulterior Comisia în legătură cu această substanță activă în cadrul Directivei 79/117/CEE din 21 decembrie 1978 privind interzicerea introducerii pe piață și a folosirii produselor fitosanitare care conțin anumite substanțe active (8), astfel cum a fost modificată ultima dată prin Regulamentul (CE) nr. 807/2003 (9).
(15)
Măsurile prevăzute de prezenta decizie sunt în conformitate cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Simazinul nu este inclus, ca substanță activă, în anexa I la Directiva 91/414/CEE.
Articolul 2
Statele membre se asigură că:
1.
autorizațiile pentru produse fitosanitare care conțin simazin sunt retrase până la 10 septembrie 2004;
2.
de la data de 16 martie 2004, nu se acordă și nu se reînnoiește nici o autorizație pentru produse fitosanitare care conțin simazin în conformitate cu derogarea prevăzută la articolul 8 alineatul (2) din Directiva 91/414/CEE;
3.
în ceea ce privește utilizările menționate în coloana B din anexă, statele membre menționate în coloana A din prezenta anexă pot să mențină în vigoare autorizațiile pentru produsele fitosanitare care conțin simazin până la 30 iunie 2007 cu condiția:
(a)
să vegheze ca produsele fitosanitare de acest tip care rămân pe piață să fie etichetate astfel încât să corespundă restricțiilor de utilizare;
(b)
să impună toate măsurile corespunzătoare în vederea reducerii riscurilor pentru a garanta protecția sănătății oamenilor și a animalelor, precum și pe cea a mediului și
(c)
să se asigure că se caută, în mod activ, soluții sau metode alternative pentru astfel de utilizări, în special prin intermediul unor planuri de acțiune.
Statele membre în cauză informează Comisia, până la 31 decembrie 2004, cu privire la aplicarea prezentului alineat și, în special, cu privire la măsurile adoptate în conformitate cu dispozițiile de la literele (a), (b) și (c) și furnizează anual o estimare a cantităților de simazin folosite pentru utilizările esențiale în sensul prezentului articol.
Articolul 3
Perioada de grație acordată de un stat membru în conformitate cu dispozițiile articolului 4 alineatul (6) din Directiva 91/414/CEE trebuie să fie cât mai scurtă posibil și:
(a)
pentru utilizările pentru care autorizația trebuie retrasă până la 10 septembrie 2004, să expire până la 10 septembrie 2005;
(b)
pentru utilizările pentru care autorizația trebuie retrasă până la 30 iunie 2007, să expire până la 31 decembrie 2007.
Articolul 4
Prezenta decizie se adresează statelor membre.
Adoptată la Bruxelles, 10 martie 2004.